Da Mads Skjærbæk og Mads Juul begyndte på deres iværksættereventyr var det med fokus på bæredygtighed og klimaet. Derfor ville de producere foder til hunde og katte, som er lavet af sydamerikanske sorte soldaterfluers larver. Siden da er det overskydende restprodukt nu i salg som naturgødning. Det er en ny ting, at man nu kan bruge larvens restprodukt, frass eller larvelort, som et gødningsprodukt. Larvelortet blev egentlig kategoriseret som affald og skulle dermed sendes til forbrænding. En lovændring har dog ændret det nu, og det betyder, at Entomass nu kan videresælge restproduktet som gødning. Netværk for Bæredygtig Erhvervsudvikling Norddanmark, som er et EU-støttet projekt, har ført Entomass sammen med familievirksomheden Champost i Thy. Medejer og projektleder i Champost, Henrik Goul, er ikke i tvivl om, at det er et godt samarbejde. -	Det møg, som insekterne afleverer, har naturen i forvejen selv har lavet. På den måde, skabes der synergi mellem moder natur og det, der skal blomstre, og det, der skal vækste, siger Henrik Goul. -	Vi har længe lavet kompost på møg, så derfor falder det lige ind i vores produktvifte med møg fra insekter, siger Henrik Goul. Tilbage til naturen Samarbejdet med Champost er også meget tilfredsstillende for de to ejere af Entomass, Mads Skjærbæk og Mads Juul, som ellers ville have haft svært ved at udkomme med larvelortet som gødningsprodukt. -	Os alene, som en lille virksomhed ville aldrig have slået det igennem, men da vi gik sammen om det og med vores forskellige kompetencer, så blev det muligt at løfte det til et højere niveau, siger Mads Juul. Bæredygtig og effektiv produktion Ved Entomass kan man producere det samme protein fra larverne på 600 kvadratmeter, som hvis man havde en kyllingefarm på 20 hektar. Og grunden til, at man kan producere så mange larver, er, fordi man i modsætning til naturen kan holde de sorte soldaterfluer i live, indtil de lægger æg, som senere bliver til larver. Og netop bæredygtigheden er også en stor del af, hvorfor samarbejdet mellem Entomass og Champost er en succes. -	Det er jo derfor det her bare giver så meget mening. Det er bare back to nature, siger Mads Skjærbæk. Se historien fortalt som tv-indslag:

Opsummering:
To civilingeniører startede for fire år siden virksomheden Entomass, som producerer bæredygtigt dyrefoder. Men gennem et EU-støttet projekt kan de nu også kalde sig for naturgødningsproducenter.